Oficialusis leidinys L 021 , 26/01/2000 p. 0032 - 0035



Komisijos Sprendimas 1999 m. gruodžio 22 d. dėl užkrečiamųjų ligų prevencijai ir kontrolei pagal Europos Parlamento ir Tarybos sprendimą Nr. 2119/98/EB nustatytos skubaus įspėjimo ir reagavimo sistemos (pranešta dokumentu Nr. C(1999) 4016) (2000/57/EB) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1998 m. rugsėjo 24 d. Europos Parlamento ir Tarybos sprendimą Nr. 2119/98/EB, sukuriantį užkrečiamųjų ligų epidemiologinės priežiūros ir kontrolės tinklą Bendrijoje [1], ypač į jo 1 ir 7 straipsnius, kadangi: (1) pagal Sprendimą Nr. 2119/98/EB reikės sukurti tinklą Bendrijos lygiu, kad padedant Komisijai būtų skatinamas valstybių narių bendradarbiavimas ir jų veiksmų koordinavimas, siekiant pagerinti to sprendimo priede išvardytų užkrečiamųjų ligų kategorijų prevenciją ir kontrolę Bendrijoje. Tinklas turės būti naudojamas šių ligų epidemiologinei priežiūrai vykdyti ir skubaus įspėjimo bei reagavimo sistemai sukurti; (2) ligos ir specialios sveikatos problemos, kurioms Bendrijos lygiu bus taikoma skubaus įspėjimo ir reagavimo sistema, turėtų atspindėti dabartinius Bendrijos poreikius, ypač reagavimo Bendrijos lygiu padidėjusią reikšmę; (3) skubaus įspėjimo ir reagavimo sistema turi būti taikoma problemoms, kurias iškelia kiekvienos valstybės narės kompetentingos visuomenės sveikatos institucijos arba kurias parodo pagal Sprendimo Nr. 2119/98/EB 4 straipsnį surinkti duomenys; (4) šis sprendimas turėtų padėti sujungti Sprendimu Nr. 2119/98/EB sukurtą Bendrijos tinklą su kitais greito įspėjimo tinklais, sukurtais nacionaliniu ar Bendrijos lygiu ligoms ir specialioms problemoms, kurioms turės būti taikoma skubaus įspėjimo ir reagavimo sistema. Siekiant tai įgyvendinti, Bendrijos tinklas turėtų veikti visų pirma naudojant Europos visuomenės sveikatos informacinio tinklo užkrečiamųjų ligų sveikatos priežiūros sistemą (EUPHIN-HSSCD), susidedančią iš trijų dalių: (a) skubaus įspėjimo ir reagavimo sistemos, skirtos kiekvienos valstybės narės kompetentingų visuomenės sveikatos institucijų, atsakingų už priemonių, kurių gali prireikti visuomenės sveikatai apsaugoti, parinkimą, pranešimams apie nustatytą grėsmę visuomenės sveikatai; (b) keitimosi informacija tarp akredituotų struktūrų ir valstybių narių institucijų, susijusių su visuomenės sveikata; (c) konkrečių epidemiologinei priežiūrai parinktų ligų tinklų, jungiančių akredituotas struktūras ir valstybių narių institucijas; (5) turėtų būti reguliariai atliekamas naujų naudingų technologijų kūrimo monitoringas ir į tai turėtų būti atsižvelgiama diegiant operacinę EUPHIN-HSSCD sistemą; (6) šiame sprendime numatytos priemonės atitinka Sprendimo Nr. 2119/98/EB 7 straipsniu įsteigto komiteto nuomonę, PRIĖMĖ ŠĮ SPRENDIMĄ: 1 straipsnis 1. Bendrijos tinklo skubaus įspėjimo ir reagavimo sistema taikoma tik atsitikus I priede apibrėžtiems įvykiams, toliau vadinamiems įvykiais, arba pasireiškus tokių įvykių, kurie patys arba kartu su kitais panašiais įvykiais yra arba gali būti pavojingi visuomenės sveikatai, požymiams. 2. Kiekvienos valstybės narės struktūros ir (arba) institucijos renka visą reikalingą informaciją apie šiuos įvykius ir ja keičiasi, pvz., pasitelkdamos nacionalinę priežiūros sistemą, epidemiologinę priežiūrą, kaip Bendrijos tinklo sudedamąją dalį, arba bet kurią kitą Bendrijos informacijos rinkimo sistemą. 2 straipsnis 1. Keitimosi informacija apie įvykį tvarka yra išdėstyta II priedo 1 skirsnyje (Pirmas lygis: Keitimasis informacija). 2. Tvarka, kurios reikės laikytis tada, kai iškils galima grėsmė visuomenės sveikatai arba kai įvykis tikrai kels grėsmę visuomenės sveikatai, yra išdėstyta II priedo 2 skirsnyje (Antras lygis: Galima grėsmė) ir 3 skirsnyje (Trečias lygis: Nustatyta grėsmė). 3. Tvarka, kurios reikės laikytis informuojant plačiąją visuomenę ir suinteresuotų profesijų atstovus, yra išdėstyta II priedo 4 skirsnyje. 3 straipsnis 1. Kasmet valstybių narių kompetentingos institucijos ne vėliau kaip iki kovo 31 d. Komisijai pateikia analitinį pranešimą apie įvykius bei pagal skubaus įspėjimo ir reagavimo sistemą taikytą tvarką. Be to, valstybių narių kompetentingos institucijos gali pagal tam tikrą grafiką pranešti apie konkrečius, itin svarbius įvykius. 2. Komisija, remdamasi šiais pranešimais, metiniame pranešime išnagrinėja, kaip veikia skubaus įspėjimo ir reagavimo sistema, ir prireikus pasiūlo jos pakeitimų. 4 straipsnis Šis sprendimas įsigalioja 2000 m. sausio 1 d. 5 straipsnis Šis sprendimas skirtas valstybėms narėms. Priimta Briuselyje, 1999 m. gruodžio 22 d. Komisijos vardu David Byrne Komisijos narys [1] OL L 268, 1998 10 3, p. 1. -------------------------------------------------- I PRIEDAS Įvykiai, apie kuriuos turi būti pranešama pasitelkiant skubaus įspėjimo ir reagavimo sistemą 1. Užkrečiamųjų ligų protrūkiai, apimantys daugiau kaip vieną Bendrijos valstybę narę. 2. Keletas ar daugiau pagal vietą arba laiką susijusių panašaus tipo ligos atvejų, jei jos priežastis gali būti ligų sukėlėjai ir yra rizikos, jog liga išplis Bendrijoje tarp valstybių narių. 3. Keletas ar daugiau pagal vietą arba laiką susijusių panašaus tipo ligos atvejų už Bendrijos ribų, jei ligos priežastis gali būti ligų sukėlėjai ir yra rizikos, jog liga išplis Bendrijoje. 4. Nustatytos arba pakartotinai nustatytos užkrečiamosios ligos ar infekcinių ligų sukėlėjai, dėl kurių gali prireikti laiku imtis Bendrijos koordinuojamų joms plisti neleidžiančių veiksmų. -------------------------------------------------- II PRIEDAS Informacijos teikimo, konsultacijų ir bendradarbiavimo pagal skubaus įspėjimo ir reagavimo sistemą tvarka 1. Pirmas lygis: keitimasis informacija 1) Jei vienoje ar keliose valstybėse narėse surinkta arba iš kitų patikimų šaltinių gauta informacija rodo, jog įvykis yra tikėtinas, kiekvienos suinteresuotos valstybės narės kompetentinga institucija, atsakinga už priemonių visuomenės sveikatai apsaugoti parinkimą, nedelsdama tinklu informuoja kitų valstybių narių analogiškas institucijas ir Komisiją apie įvykio aplinkybes ir prielaidas. Gavusios šią informaciją, suinteresuotų valstybių narių kompetentingos institucijos pareiškia savo nuomonę dėl to, ar kitos valstybės narės turi imtis priemonių, ar Komisijai padedant reikia imtis koordinuotų Bendrijos veiksmų. 2) Komisija ir suinteresuotos valstybės narės užtikrina nuolatinį abipusį ir greitą keitimąsi gaunama informacija ir ją nuolat atnaujina kitoms valstybėms narėms. 3) Suinteresuotos (-ų) valstybės (-ių) narės (-ių) kompetentingos visuomenės sveikatos institucijos, bendradarbiaudamos su struktūromis ir (arba) institucijomis, nedelsdamos įvertina surinktą informaciją, kad galėtų nustatyti, ar egzistuoja grėsmę visuomenės sveikatai keliantis įvykis. 4) Komisija gali sušaukti neeilinį tinklo komiteto ar komiteto pasiūlytų ekspertų susirinkimą, siekdama užtikrinti kiekvieno galimo veiksmo aiškumą ir efektyvumą. 2. Antras lygis: galima grėsmė Jei informacija apie įvykį arba tokio įvyko požymiai rodo galimą grėsmę visuomenės sveikatai, suinteresuotos (-ų) valstybės (-ių) narės (-ių) kompetentingos valdžios institucijos nedelsdamos informuoja analogiškas kitų valstybių narių institucijas ir Komisiją apie šios galimos grėsmės pobūdį ir apimtį bei priemones, kurių jos ketina imtis pačios arba kartu su kitomis suinteresuotomis valstybėmis narėmis, Komisija ar kitomis šalimis. 2.1. Patikra ir įvertinimas Suinteresuotos (-ų) valstybės (-ių) narės (-ių) kompetentingos visuomenės sveikatos institucijos, bendradarbiaudamos su struktūromis ir (arba) institucijomis, nedelsdamos įvertina surinktą informaciją, kad galėtų nustatyti, ar egzistuoja grėsmę visuomenės sveikatai keliantis įvykis. Epidemiologiniai tyrimai vietoje, laboratorinė pagalba, klinikiniai ir kiti būtini tyrimai valstybėse narėse atliekami kaip techninė pagalba bet kurio tolesnio tyrimo metu. Bendrija arba atskiros valstybės narės gali šią pagalbą teikti suinteresuotų valstybių narių prašymu. Komisija padeda koordinuoti atsargumo priemones, rengiantis bet kuriai galimai grėsmei visuomenės sveikatai. Komisija gali sušaukti neeilinį Tinklo komiteto ar komiteto pasiūlytų ekspertų susirinkimą būtiniems veiksmams koordinuoti. 2.2. Veiksmų atšaukimas Jei galutinio rizikos vertinimo išvados rodo, kad visuomenės sveikatai nėra jokios grėsmės ir nereikia imtis jokių veiksmų arba reikia imtis tik vietos veiksmų, kiekvienos suinteresuotos valstybės narės kompetentingos visuomenės sveikatos institucijos analogiškoms kitų valstybių narių institucijoms ir Komisijai nedelsdamos praneša apie tų priemonių, kurių jos ėmėsi ar ketina imtis, pobūdį ir apimtį. Jei per tris dienas kitos valstybės narės ar Komisija nepareiškia prieštaravimo, jokių kitų priemonių pagal skubaus įspėjimo ir reagavimo sistemą imtis nereikia. 3. Trečias lygis: nustatyta grėsmė Jei dėl įvykio kyla grėsmė visuomenės sveikatai, suinteresuotos (-ų) valstybės (-ių) narės (-ių) kompetentingos visuomenės sveikatos institucijos nedelsdamos informuoja analogiškas kitų valstybių narių institucijas ir Komisiją apie galimos grėsmės pobūdį ir apimtį bei priemones, kurių jos ketina imtis pačios arba kartu su kitomis suinteresuotomis valstybėmis narėmis, Komisija ir kitomis šalimis. 3.1. Priemonių koordinavimas Suinteresuotos (-ų) valstybės (-ių) narės (-ių) kompetentingos visuomenės sveikatos institucijos nedelsdamos praneša kitoms valstybėms narėms ir Komisijai apie pažangą ir taikytų priemonių rezultatus. Valstybės narės ir Komisija koordinuoja tolimesnes priemones, kurių reikės imtis Bendrijos lygiu pagal Sprendimo Nr. 2119/98/EB 3 ir 6 straipsnius. Komisija remia valstybes nares, koordinuodama jų pastangas panaikinti grėsmę visuomenės sveikatai ir užtikrinti gyventojų apsaugą. Komisija gali sušaukti neeilinį tinklo komiteto ar komiteto paskirtų delegatų susirinkimą veiksmams koordinuoti. 3.2. Veiksmų atšaukimas Sistemos veiksmai atšaukiami susitarus suinteresuotoms valstybėms narėms, kurios apie tai praneša kitoms valstybėms narėms ir Komisijai. 4. Plačiosios visuomenės ir suinteresuotų profesijų atstovų informavimas Atsitikus įvykiui, valstybės narės nedelsdamos pateikia reikiamą informacinę medžiagą suinteresuotiems specialistams ir plačiajai visuomenei bei informuoja apie taikytas priemones. Komisija ir valstybės narės informuoja suinteresuotus specialistus ir plačiąją visuomenę apie bet kurias Bendrijos lygiu priimtas rekomendacijas bei nedelsdamos praneša, kada išnyksta grėsmė visuomenės sveikatai. --------------------------------------------------